**Kedves nyolcadikosok!**

Ez a nap igen fontos számotokra. Ez a nap tükrözi a múlt sikereit, az itt eltöltött nyolc éveteket. Lezárult életetek egy szakasza, mellyel egy időben egy új, reményekkel teli út veszi kezdetét. Oly sok időt töltöttünk együtt jóban, rosszban, és most eljött a búcsúzás pillanata.

 Éveken keresztül koptattátok az iskola padjait, de mára készen álltok arra, hogy máshol bontogassátok szárnyaitokat. Rengeteg élménnyel gazdagodtatok. Az együtt töltött idő, a közös kirándulások, versenyek, szakkörök erős csapattá kovácsoltak benneteket. Persze voltak nehézségek is, de valakire mindig számíthattatok. Barátaitokra, osztálytársaitokra, illetve tanáraitokra, kik oly nagy figyelemmel és gondoskodással tanítottak benneteket, s tereltek a helyes irányba.

 Mindannyian hozzátettetek valamit a közösséghez, az is lehet, hogy néhányan példaképpé váltatok diáktársaitok szemében. Hihetetlenül gyorsan elszállt az idő és most utaink is elválnak egymástól. Elhagyjátok az iskolát, ki-ki a maga álmát követve. Elbúcsúzunk, azonban a búcsú nem mindig szomorú. Inkább legyetek büszkék az elmúlt nyolc év sikeresen vett akadályaira és vágjatok bele az új kihívásokba bátran! Talán most még riaszt az ismeretlen, de bízunk benne, hogy megtöltöttétek tarisznyáitokat tudással és olyan értékekkel, emlékekkel, amelyek segítenek majd helytállni az elkövetkező időszakban.

 Azt kívánjuk nektek mi hetedikesek, hogy az új iskolátokban is rengeteg szép emléket szerezzetek és találjátok meg életcélotokat, közösségeteket, új barátaitokat.

 Végezetül a következő idézettel búcsúzunk tőletek:

„Nem fontos, hogy az országúton poroszkálva haladjunk, fontosabb tán, hogy magunk után egy-két lábnyomot hagyjunk.”

[Kiss Tamás](https://www.citatum.hu/szerzo/Kiss_Tamas)